ህዱእ፡ መስተውዓልን ጽቡቕ ገይሩ ዘገናዝብን እየ ዝነበርኩ። ሓንጎለይ ሓይሉን ቅልጣፈኡን ከም ሞተረ፡ ብልሑ ከኣ ብልሒ መላጸ'ዩ ነይሩ። እቲ ዘገርም፡ ነዚ ኹሉ ድንቂ ነገራት ወዲ 18 ዓመት እንከለኹ ወኒነዮ እየ። ከምዚ ዓይነት ትዕድልቲ ዘለዎ መንእሰይ ክትረክብ ልሙድ ኣይኮነን። ንምንጽጻር ክጥዕም ምእንቲ፡ ጆን ወዲ ማቲዎስ - ኣብ ኮለጅ መዳቕስተይን መማህርተይን ዝነበረ ክንወስድ ንኽእል ኢና። ምስኡ ብዕድመ መሳቱ፡ ሓደ ዓይነት ድሕረ- ባይታ ዘለና ክነስና፡ ፍልይ ዝበለ ሰብ'ዩ ኣብ ባህርያት። እሙን ዓርኪ ምዃኑ ዝከሓድ ኣይኮነን። ኪንዮኡ ዝኸይድ መግለጺ ግና የብሉን። ጆን ስምዒታዊ፡ ዘይርጉእ፡ ብዝጠቅምን ዘይጠቅምን ዝግረም፡ ልዕሊ ኹሉ ከኣ ናይ እለቱ ጥራይ ዝሓስብ ሰብ'ዩ። ከምዚኦም ዓይነት ሰባት ኣብ ርትዓውነት ከም ዘይኣምኑ ኣጸቢቐ እፈልጥ'የ። ንዓይ ምስ ዝነፈሰ ምንፋስ፡ ካልኦት ስለ ዝገበርዎ ጥራይ. . . ምስራሕ ናይ መጠረሽታ ዕሽነት'ዩ።